สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 7 มิ.ย.60
8 มิ.ย. 2560

ดัชนีดาวโจนส์ตลาดหุ้นนิวยอร์กปิดบวก เมื่อคืนนี้ (7 มิ.ย.) โดยได้แรงหนุนจากการพุ่งขึ้นของหุ้นกลุ่มธนาคาร ขณะที่นักลงทุนจับตา 3 เหตุการณ์สำคัญที่จะเกิดขึ้นในวันนี้ ซึ่งได้แก่ การเลือกตั้งทั่วไปในอังกฤษ, การประชุมกำหนดนโยบายการเงินของธนาคารกลางยุโรป (ECB) และการที่นายเจมส์ โคมีย์ อดีตผู้อำนวยการสำนักงานสอบสวนกลางสหรัฐ (FBI) จะเข้าให้การต่อวุฒิสภาในประเด็นรัสเซีย
ดัชนีเฉลี่ยอุตสาหกรรมดาวโจนส์ปิดที่ 21,173.69 จุด เพิ่มขึ้น 37.46 จุด หรือ +0.18% ดัชนี S&amp;P 500 ปิดที่ 2,433.14 จุด เพิ่มขึ้น 3.81 จุด หรือ +0.16% และดัชนี Nasdaq ปิดที่ 6,297.38 จุด เพิ่มขึ้น 22.32 จุด หรือ +0.36%
 
ตลาดหุ้นลอนดอนปิดในแดนลบ เมื่อคืนนี้ (7 มิ.ย.) ด้วยแรงกดดันจากการแข็งค่าขึ้นของสกุลเงินปอนด์ ก่อนหน้าการเลือกตั้งทั่วไปในสหราชอาณาจักรวันนี้ นอกจากนี้ตลาดยังรับปัจจัยลบจากการร่วงลงของราคาน้ำมัน ซึ่งฉุดหุ้นกลุ่มพลังงานปรับตัวลงกันถ้วนหน้า
ดัชนี FTSE 100 ลดลง 46.33 จุด หรือ -0.62% ปิดที่ 7,478.62 จุด
 
ตลาดหุ้นยุโรปปิดลบ เมื่อคืนนี้ (7 มิ.ย.) เนื่องจากนักลงทุนยังคงชะลอการซื้อขายก่อนที่การเลือกตั้งทั่วไปของอังกฤษ และการประชุมนโยบายการเงินของธนาคารกลางยุโรป (ECB) จะมีขึ้นในวันนี้ ขณะที่นักลงทุนจับตานายเจมส์ โคมีย์ อดีตผู้อำนวยการสำนักงานสอบสวนกลางสหรัฐ (FBI) ซึ่งจะเข้าให้การต่อวุฒิสภาสหรัฐในประเด็นรัสเซียในวันนี้เช่นกัน
ดัชนี Stoxx Europe 600 ปรับตัวลง 0.1% ปิดที่ 389.18 จุด
ดัชนี DAX ตลาดหุ้นเยอรมันปิดที่ 12,672.49 จุด ลดลง 17.63 จุด หรือ -0.14% ดัชนี CAC-40 ตลาดหุ้นฝรั่งเศสปิดที่ 5,265.53 จุด ลดลง 3.69 จุด หรือ -0.07% และดัชนี FTSE 100 ตลาดหุ้นลอนดอนปิดที่ 7,478.62 จุด ลดลง 46.33 จุด หรือ -0.62%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (7 มิ.ย.) สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันดิบของสหรัฐพุ่งขึ้นในสัปดาห์ที่แล้ว สวนทางกับที่นักวิเคราะห์คาดการณ์ว่าจะลดลง นอกจากนี้ EIA ยังคาดการณ์ว่า การผลิตน้ำมันดิบในสหรัฐจะพุ่งขึ้นแตะระดับสูงสุดเป็นประวัติการณ์ในปีหน้า
สัญญาน้ำมันดิบ WTI ส่งมอบเดือนก.ค. ร่วงลง 2.47 ดอลลาร์ หรือ 5.1% ปิดที่ 45.72 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ดิ่งลง 2.06 หรือ 4.1% ปิดที่ 48.06 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (7 มิ.ย.) โดยได้รับแรงกดดันจากสกุลเงินดอลลาร์ที่แข็งค่า และจากการที่นักลงทุนเทขายทำกำไรหลังจากสัญญาทองคำปิดตลาดพุ่งขึ้นติดต่อกัน 3 ขณะเดียวกันนักลงทุนระมัดระวังการซื้อขายก่อนที่ 3 เหตุการณ์สำคัญที่จะเกิดขึ้นในวันนี้ ซึ่งได้แก่ การเลือกตั้งทั่วไปในอังกฤษ, การประชุมกำหนดนโยบายการเงินของธนาคารกลางยุโรป (ECB) และนายเจมส์ โคมีย์ อดีตผู้อำนวยการสำนักงานสอบสวนกลางสหรัฐ (FBI) จะเข้าให้การต่อวุฒิสภาในประเด็นรัสเซีย
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 4.3 ดอลลาร์ หรือ 0.33% ปิดที่ระดับ 1,293.2 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 9 เซนต์ หรือ 0.51% ปิดที่ 17.62 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 15.7 ดอลลาร์ หรือ 1.63% ปิดที่ 947.6 ดอลลาร์/ออนซ์
สัญญาพัลลาเดียมส่งมอบเดือนก.ย. ดิ่งลง 20.20 ดอลลาร์ หรือ 2.4% ปิดที่ 828.20 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (7 มิ.ย.) ในขณะที่นักลงทุนกำลังจับตาดูนายเจมส์ โคมีย์ อดีตผู้อำนวยการสำนักงานสอบสวนกลางสหรัฐ (FBI) ที่จะเข้าให้การต่อวุฒิสภาในวันนี้ตามเวลาสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1257 ดอลลาร์ จากระดับ 1.1269 ดอลลาร์ ในขณะที่ปอนด์แข็งค่าขึ้นแตะ 1.2951 ดอลลาร์ จากระดับ 1.2885 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7545 ดอลลาร์ จากระดับ 0.7508 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 109.82 เยน จากระดับ 109.56 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9652 ฟรังก์สวิส จากระดับ 0.9628 ฟรังก์สวิส